钦定古今图书集成/明伦汇编/氏族典/第179卷 > 《廖用贤尚友录》 > 边珝
## 钦定古今图书集成/明伦汇编/氏族典/第179卷 > 《廖用贤尚友录》 > 边珝

按《宋史边珝传》，“珝字待价，华州郑人也。曾祖颉，石泉
令。祖操，下邳令。父蔚，太常卿。珝，晋天福六年举进士，
解褐秘书省校书郎，直洪文馆。汉乾祐初为右拾遗，
加朝散大夫。周广顺元年迁右补阙，三年转起居舍
人，显德二年改库部员外郎，授职方员外郎，知通州。
宋初，诣卫州视秋稼及掌京仓。建隆二年为洛阳令”，
乾德初，召为仓部郎中。蜀平，命知三泉县。开宝初，迁
职方郎中。扬州有富民诉广陵尉杀其父，州以状闻，
诏珝案鞫，就命权知州事。会征江表，兼领淮南转运
使。金陵平，知江北诸州转运事。太宗即位，迁吏部郎
中。召还，充广南转运使。太平兴国五年，代归，拜右谏
议大夫，领吏部选事。七年，移知开封府，卒。珝有吏材，
帝方欲倚用，闻其卒，叹息数四。一子早卒，以其从子
俊为尉氏主簿。